作者:李演
標題:摸魚兒
內容:又西風、四橋疏柳，驚蟬相對秋語。瓊荷萬笠花雲重，嫋嫋紅衣如舞。鴻北去。渺岸芷汀芳，幾點斜陽字。吳亭舊樹。又系我扁舟，漁鄉釣裡，秋色淡歸鷺。長幹路。草莽疏煙斷墅。商歌如寫羈旅。丹溪翠岫登臨事，苔屐尚黏蒼土。鷗且住。怕月冷吟魂，婉冉空江暮。明燈暗浦。更短笛銜風，長雲弄晚，天際畫秋句。